অকালবৈশাখী ও শিলাবৃষ্টিতে লন্ডভন্ড শহর! খড়গপুরে কী অবস্থা দেখুন

পশ্চিম মেদিনীপুর: মঙ্গলবার রাতের প্রবল ঝড় ও শিলাবৃষ্টিতে (Hail Storm) কার্যত লন্ডভন্ড হয়ে গেল রেল-শহর খড়গপুর (Kharagpur)। মাত্র কয়েক মিনিটের ঝড়ে শহরের একাধিক এলাকায় উপড়ে পড়েছে বড় বড় গাছ, ভেঙে গিয়েছে হোর্ডিং-বিলবোর্ড, ব্যাহত হয়েছে ট্রেন চলাচল। এমনকি, খড়গপুর আইআইটি (Kharagpur IIT) চত্বরেও পুরু সাদা আস্তরণ দেখে অনেকেই মনে করেছিলেন বরফ পড়েছে! আসলে সেটি ছিল জমে থাকা শিলার স্তূপ।

জানা গিয়েছে, মঙ্গলবার রাত সাড়ে ৮টা নাগাদ আচমকা ঝড় ও শিলাবৃষ্টি শুরু হয় খড়গপুরে। ঝড় (Storm) হয় মাত্র কয়েক মিনিট। কিন্তু ঝড়ের তাণ্ডব ছিল ভয়াবহ, এমনটাই জানিয়েছেন প্রত্যক্ষদর্শীরা। শহরের বহু এলাকায় বড় বড় গাছ ভেঙে পড়েছে, রাস্তায় শিলার স্তূপ জমে গিয়েছে। সবচেয়ে বেশি ক্ষতি হয়েছে খড়গপুর স্টেশন, মহকুমা হাসপাতাল এবং খড়গপুর আইআইটি চত্বরে।

আরও পড়ুন: আইনজীবীর বাড়িতে অগ্নিসংযোগ, মামলা ধামাচাপা দিতেই এই কুকর্ম?

শুধু তাই নয়, রেলের বিদ্যুৎ সংযোগও ব্যাহত হয়। ঝড়ের সময় খড়গপুর স্টেশন ছেড়ে মাত্র ৫০ মিটার এগোতেই করমণ্ডল এক্সপ্রেসের ইঞ্জিনের প্যান্টোগ্রাফের উপর একটি গাছ ভেঙে পড়ে। এর ফলে প্রায় এক ঘণ্টা ধরে দাঁড়িয়ে থাকে ট্রেনটি। এছাড়াও জগন্নাথ এক্সপ্রেস, রানি শিরোমণি এক্সপ্রেস-সহ একাধিক লোকাল ট্রেন আটকে যায়। এর ফলে রাতের দিকে যাত্রীদের ভোগান্তি চরমে পৌঁছয়। প্রায় এক ঘণ্টা পর পরিস্থিতি স্বাভাবিক হয়।

ঝড় ও শিলাবৃষ্টির ফলে খড়গপুর আইআইটি ক্যাম্পাস, রেললাইন ও আশপাশের রাস্তাঘাটে পুরু সাদা আস্তরণ পড়ে যায়। অনেকেই ভেবেছিলেন, খড়গপুরে বোধহয় বরফ পড়েছে! সেই দৃশ্য সোশ্যাল মিডিয়ায় ভাইরাল হতে সময় নেয়নি। তবে বাস্তবে এটি বরফ ছিল না, বরং অতিরিক্ত শিলাবৃষ্টির ফলে তৈরি হওয়া বরফের স্তূপ, যা ঠান্ডা আবহাওয়ার কারণে জমাট বেঁধে গিয়েছিল। বুধবার সকাল থেকেই পুরসভা, দমকল ও প্রশাসনের যৌথ উদ্যোগে রাস্তা পরিষ্কার করা শুরু হয়েছে। ভেঙে পড়া গাছ সরানোর পাশাপাশি বিদ্যুৎ সংযোগ পুনরুদ্ধারের কাজ চলছে।

দেখুন আরও খবর:

The post অকালবৈশাখী ও শিলাবৃষ্টিতে লন্ডভন্ড শহর! খড়গপুরে কী অবস্থা দেখুন first appeared on KolkataTV.